Prasība par izmaksātā Eiropas Savienības fondu atbalsta finansējuma piedziņu, kas pamatota ar neatbilstību – projekta iesniegumā norādīto rādītāju nesasniegšanu
Izvērtējot prasību par izmaksātā Eiropas Savienības fondu atbalsta finansējuma piedziņu, neatbilstība projekta iesniegumā norādītajiem rādītājiem nav saistāma ar atbalsta saņēmēja vainu attiecīgā projekta mērķu – gan kvalitatīvo, gan kvantitatīvo – nesasniegšanā. Nav tiesiskas nozīmes attaisnojumiem, kas projekta mērķu nesasniegšanu pamato ar ārējiem faktoriem.
Ja atbalsta saņēmējs nav īstenojis tam prasīto darbības minimālo apjomu, saņemtais finansējums, kas piešķirts no Eiropas Savienības fondu līdzekļiem kā pretizpildījums par šā minimālā apjoma īstenošanu, ko pats atbalsta saņēmējs uzņēmies, var tikt atzīts par izmaksātu nepamatoti.’

[bookmark: _Hlk146120533]rakstveida procesā izskatīja civillietu Latvijas Investīciju un attīstības aģentūras prasībā pret SIA „THERMEKO” par izmaksātā atbalsta finansējuma un nokavējuma procentu piedziņu sakarā ar Latvijas Investīciju un attīstības aģentūras kasācijas sūdzību par Rīgas apgabaltiesas 2023. gada 28. aprīļa spriedumu.

Aprakstošā daļa

[1] Latvijas Investīciju un attīstības aģentūra cēlusi tiesā prasību pret SIA „THERMEKO”, lūdzot:
1) piedzīt no atbildētājas prasītājas labā neatbilstoši veiktos izdevumus 110 626,72 euro un nokavējuma procentus 32 603,06 euro, kopā 143 229,78 euro;
2) noteikt prasītājai tiesības par laiku līdz sprieduma izpildei saņemt no atbildētājas līgumiskos nokavējuma procentus 0,1 % no neatmaksātās neatbilstoši veikto izdevumu summas par katru nokavēto maksājuma dienu.
Prasības pieteikumā norādīti šādi apstākļi.
[1.1] Latvijas Investīciju un attīstības aģentūra un SIA „THERMEKO” 2010. gada 23. martā noslēdza līgumu par projekta „Jauna siltumizolācijas materiāla ražošanas bāzes izveide” īstenošanu (turpmāk attiecīgi – līgums Nr. 1 un projekts Nr. 1) darbības programmas „Uzņēmējdarbība un inovācijas” papildinājuma aktivitātes „Atbalsts ieguldījumiem mikro, maziem un vidējiem komersantiem īpaši atbalstāmajās teritorijās” ietvaros.
Atbilstoši projekta iesnieguma 2.4. sadaļai „Projekta apraksts un projekta mērķis” atbildētāja ar projektu Nr. 1 plānoja ieviest ražošanā jaunu produktu – siltumizolācijas materiālu „Penoisol” (tā kā šis produkts vēlāk tika pārdēvēts par „Izoprok”, turpmāk – „Izoprok”), kas paredzēts ēku siltināšanai.
Pēc projekta Nr. 1 īstenošanas apgrozījums no jaunā produkta „Izoprok” realizācijas pirmajā gadā bija paredzēts 350 000 latu jeb 498 005,13 euro un otrajā gadā – 1 450 000 latu jeb 2 063 164,12 euro.
Projekta Nr. 1 ietvaros atbildētāja jaunā produkta ražošanai iegādājās nepieciešamās tehnoloģiskās iekārtas. Izvērtējusi atbildētājas iesniegtos dokumentus, prasītāja 2016. gada 31. martā izmaksāja atbalsta finansējumu 204 583,35 euro. 
[1.2] Latvijas Investīciju un attīstības aģentūra un SIA „THERMEKO” 2014. gada 19. septembrī noslēdza līgumu par projekta „Jaunā inovatīvā siltumizolācijas ražošana” īstenošanu (turpmāk attiecīgi – līgums Nr. 2 un projekts Nr. 2) darbības programmas „Uzņēmējdarbība un inovācijas” papildinājuma 2.1.2.4. aktivitātes „Augstas pievienotās vērtības investīcijas” ceturtās kārtas ietvaros.
Projektā Nr. 2 atbildētāja plānoja ieviest ražošanā jaunu produktu – inovatīvu siltumizolācijas materiālu „Isopearl”, kas paredzēts ēku siltināšanai, kā sastāvdaļu izmantojot atbildētājas jau ražoto „Izoprok” materiālu.
Atbilstoši projekta Nr. 2 iesniegumam pievienotā biznesa plāna 6.3. sadaļai projektā bija paredzēts apgrozījums no jaunā produkta „Isopearl” realizācijas pirmajā gadā pēc projekta īstenošanas 942 480 euro un otrajā gadā – 1 283 040 euro apmērā. Pēc projekta realizēšanas tika plānots eksportēt vismaz 5000 m3 produkcijas gadā, veidojot 30–50 % no kopējā uzņēmuma apgrozījuma. Šim nolūkam ražotnē bija paredzēts nodarbināt trīs darbiniekus.
Lai īstenotu projektu Nr. 2, atbildētāja jaunā produkta ražošanai iegādājās nepieciešamās tehnoloģiskās iekārtas. Izvērtējusi atbildētājas iesniegtos dokumentus, prasītāja 2015. gada 9. februāra vēstulē atbildētāju informēja par atbalsta finansējuma 237 923,56 euro apstiprināšanu. Atbalsta finansējums tika izmaksāts līdz 2016. gada 12. februārim.
[1.3] Atbilstoši līguma Nr. 1 atbalsta finansējuma saņemšanas nosacījumu 4.1.1. un 4.1.2. apakšpunktā un līguma Nr. 2 atbalsta finansējuma saņemšanas nosacījumu 1.24. punktā un 4.1.5. apakšpunktā noteiktajam projektu Nr. 1 un Nr. 2 uzraudzības periods ir trīs gadi pēc pēdējā atbalsta finansējuma maksājuma izdarīšanas. Šajā periodā prasītāja izvērtē atbildētājas saimnieciskās darbības rādītājus un veic pārbaudes abu projektu īstenošanas vietā, lai pārliecinātos, ka atbildētāja ievēro līgumu un normatīvo aktu prasības.
Tādējādi projekta Nr. 1 uzraudzība tika veikta līdz 2019. gada 31. martam, bet projekta Nr. 2 uzraudzība – līdz 2019. gada 12. februārim.
[1.4] Prasītāja 2017. gada 21. jūnijā un 2019. gada 11. februārī, veicot uzraudzību projektu īstenošanas vietā, konstatēja šādas atkāpes:
1) projektā Nr. 1 faktiskais apgrozījums no „Izoprok” realizācijas 2017. gadā (pirmais pilnais gads pēc projekta pabeigšanas) bija 19 442,29 euro jeb 3,9 % no projektā paredzētā un 2018. gadā – 6318 euro jeb 0,31 % no projektā paredzētā; 
2) projektā Nr. 2 faktiskais apgrozījums no „Isopearl” realizācijas 2017. gadā (pirmais pilnais gads pēc projekta pabeigšanas) bija 37 833,27 euro jeb 4,01 % no projektā paredzētā un 2018. gadā – 4107 euro jeb 0,32 % no projektā paredzētā; 
3) atbildētāja 2016. gadā veica „Isopearl” eksporta darījumus par kopsummu 4290 euro, bet 2017.–2019. gadā līdz pēcuzraudzības perioda beigām eksporta darījumi netika veikti, kas savukārt neatbilst projekta Nr. 2 noteikumiem par paredzēto eksporta darījumu apjomu;
4) kopš 2017. gada abu projektu īstenošanas vietā nav nodarbināts neviens darbinieks.
[1.5] Atbildētājai 2019. gada 12. februārī tika nosūtīts pārbaudes ziņojums ar lūgumu sniegt paskaidrojumu par projektos konstatētajām atkāpēm. Atbildētāja 2019. gada 11. marta un 25. marta atbildes vēstulē par projektos paredzētās saimnieciskās darbības rādītāju nesasniegšanas iemesliem sniedza šādu skaidrojumu:
1) ļoti striktas Centrālās finanšu un līgumu aģentūras un akciju sabiedrības „Attīstības finanšu institūcija Altum” tehniskās prasības tehniskai dokumentācijai;
2) būvniecības izmaksu pieaugums;
3) nav pabeigta ETA sertifikāta iegūšana (apliecinājums materiāla atbilstībai būvniecības prasībām, analogs CE (Conformité Européenne) sertifikātam).
Tāpat atbildētāja vērsa uzmanību uz centieniem uzlabot saimniecisko darbību, rast jaunus noieta tirgus, jaunu pielietojumu saviem produktiem, darbībām ETA sertifikāta saņemšanai un citiem apstākļiem. 
[1.6] Finansējuma saņēmējam ir pienākums nodrošināt projekta īstenošanu atbilstoši civiltiesiskā līguma noteikumiem. Saskaņā ar līguma Nr. 1 5. punktu un līguma Nr. 2 6. punktu līgums sastāv no līguma individuālās daļas un atbalsta finansējuma saņemšanas nosacījumiem.
[1.6.1] Saskaņā ar līguma Nr. 1 7. punktu un līguma Nr. 2 8. punktu projekta iesniegums ar tā pielikumiem ir attiecīgā projekta sastāvdaļa. Savukārt līguma Nr. 1 un Nr. 2 priekšmets pēc būtības ir attiecīgā projekta īstenošanas kārtība un nosacījumi, kurus izpildot atbildētājai rodas tiesības saņemt un paturēt atbalsta finansējumu.
[1.6.2] Līguma Nr. 1 atbalsta finansējuma saņemšanas nosacījumu (turpmāk – nosacījumi) 3.1.1. apakšpunkts nosaka atbildētājas pienākumu kvalitatīvi īstenot attiecīgo projektu (izmantot tādas profesionāli atzītas vai attiecīgajā nozarē vispārpieņemtas darbības metodes, paņēmienus un praksi, kas nodrošina tā īstenošanu augstā kvalitātē, noteiktajos termiņos un atbilstoši projektā noteiktajam, sasniedzot projekta mērķus). 
Līguma Nr. 2 nosacījumu 3.1.2. apakšpunkts nosaka atbildētājas pienākumu kvalitatīvi īstenot attiecīgo projektu un nodrošināt tā ilgtspēju (izmantot tādas profesionāli atzītas vai attiecīgajā nozarē vispārpieņemtas darbības metodes, paņēmienus un praksi, kas nodrošina tā īstenošanu augstā kvalitātē, noteiktajos termiņos un atbilstoši projektā noteiktajam, sasniedzot projektā paredzētos finanšu rādītājus un mērķus). 
[1.6.3] Atbilstoši līguma Nr. 1 nosacījumu 18.7. punktam un līguma Nr. 2 nosacījumu 17.1. punktam par attiecīgā līguma noteikumu daļēju vai pilnīgu neizpildīšanu puses uzņemas atbildību saskaņā ar līguma, Civillikuma un citu normatīvo aktu prasībām.
Ministru kabineta 2010. gada 10. augusta noteikumu Nr. 740 „Kārtība, kādā ziņo par Eiropas Savienības struktūrfondu un Kohēzijas fonda ieviešanā konstatētajām neatbilstībām, pieņem pārvaldes lēmumu par piešķirtā finansējuma izlietojumu un atgūst neatbilstošos izdevumus” (turpmāk – MK noteikumi Nr. 740) 6. punkts noteic, ka līgumslēdzējs (prasītāja), ņemot vērā tā rīcībā esošo informāciju, pieņem lēmumu par neatbilstības konstatēšanu. Ja līgumslēdzējs, pieņemot minēto lēmumu, konstatē, ka neatbilstoši veikto izdevumu summu nav iespējams konkrēti noteikt vai būtu nesamērīgi samazināt projekta attiecināmo izmaksu summu par visu izdevumu summu, kas neatbilst normatīvo aktu un civiltiesiskā līguma par projekta īstenošanu nosacījumiem, līgumslēdzējs saskaņā ar vadošās iestādes izstrādātajām vadlīnijām par finanšu korekciju piemērošanu piemēro proporcionālo finanšu korekciju.
Atbilstoši MK noteikumu Nr. 740 2. punkta 2.1. apakšpunktam jebkurš Eiropas Savienības fondu vadību reglamentējošā Latvijas Republikas vai Eiropas Savienības tiesību akta pārkāpums, kas atbilst Padomes 2006. gada 11. jūlija Regulas Nr. 1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1260/1999, (turpmāk – Regula Nr. 1083/2006) 2. panta 7. punktam, ir neatbilstība.
Latvijas Republikas Finanšu ministrija kā vadošā iestāde 2014. gada 18. jūlijā apstiprinājusi „Vadlīnijas par finanšu korekciju piemērošanu Eiropas Savienības struktūrfondu, Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta, Latvijas un Šveices sadarbības programmas finansētajos projektos” (turpmāk – vadlīnijas). Vadlīniju 1.4. punktā noteikts, ka gadījumos, kad neatbilstoši veikto izdevumu summu nav iespējams konkrēti noteikt vai būtu nesamērīgi samazināt projekta attiecināmo izmaksu summu par visu izdevumu summu, kas neatbilst normatīvo aktu un civiltiesiskā līguma par projekta īstenošanu nosacījumiem, piemēro proporcionālo finanšu korekciju saskaņā ar vadlīniju 2. pielikumā iekļautajiem vispārīgajiem principiem. Savukārt vadlīniju 1.5. punktā noteikts, ka finanšu korekciju piemēro projekta attiecināmajām izmaksām.
[1.7] Atbildētājas saistības neaprobežojas tikai ar iekārtu iegādi un to uzstādīšanu. Būtisks nosacījums sekmīgai projektu realizācijai un līgumsaistību izpildei ir projekta Nr. 1 iesniegumā ietverto rādītāju un projekta Nr. 2 biznesa plānā izvirzīto rādītāju  sasniegšana.
Projekta Nr. 1 iesniegumā un projekta Nr. 2 biznesa plānā ietvertos rezultatīvos rādītājus atbildētāja ir sasniegusi daļēji.
Abu projektu uzraudzības laikā atbildētāja daļēji ir spējusi nodrošināt saimniecisko darbību ar projektu ietvaros iegādātajām iekārtām attiecīgajā projektā paredzētajā apjomā. Projektā Nr. 1 faktiskais apgrozījums no „Izoprok” realizācijas 2017. gadā bija 3,9 % no paredzētā un 2018. gadā – 0,31 % no paredzētā. Projektā Nr. 2 faktiskais apgrozījums no „Isopearl” realizācijas 2017. gadā bija 4,01 % no paredzētā un 2018. gadā – 0,32 % no projektā paredzētā. Atbildētāja 2016. gadā veica „Isopearl” eksporta darījumus par kopsummu 4290 euro, bet 2017. un 2018. gadā eksporta darījumi netika veikti.
Līdz ar to atbildētāja nav izpildījusi līguma Nr. 1 nosacījumu 3.1.1. apakšpunktā un līguma Nr. 2 nosacījumu 3.1.2. apakšpunktā paredzēto pienākumu kvalitatīvi īstenot attiecīgo projektu.
[1.8] Abu projektu uzraudzības periods, kurā bija jāsasniedz noteikti finanšu rādītāji, ir noslēdzies, un normatīvie akti neparedz iespēju pagarināt projektu uzraudzības periodu un iespēju atbildētājai pilnībā paturēt atbalsta finansējumu.
Abu projektu mērķis – ieviest ražošanā jaunus produktus – ir īstenots, bet uzraudzības perioda pirmajā un otrajā gadā sasniegtais apgrozījums no jauno produktu realizācijas nav sasniedzis izvirzītos rezultatīvos rādītājus (plānoto apgrozījuma un eksporta darījumu apmēru). Projektu īstenošanu ietekmējuši ārēji apstākļi, uz ko atbildētāja norādījusi savos paskaidrojumos. 
Ievērojot atbildētājas centienus uzlabot saimniecisko darbību, būtu nesamērīgi samazināt projekta attiecināmo izmaksu summu par visu izdevumu summu. Tādēļ ir piemērojams vadlīniju 2. pielikuma 6. punkta „b” apakšpunkts, kas paredz finanšu korekcijas piemērošanu, ja projekta mērķis kopumā tiek sasniegts, bet iznākuma un rezultatīvie rādītāji tiek sasniegti tikai daļēji, kā rezultātā jāvērtē nesasniegto rādītāju būtiskums un ietekme uz projekta mērķa sasniegšanu. Ja novirze ir 25 % un vairāk, kā tas ir attiecībā uz abu projektu faktiskajiem rādītājiem, finanšu korekcija tiek piemērota 25 % apmērā.
Līdz ar to projektam Nr. 1 finanšu korekcija 25 % no attiecināmajām izmaksām (409 166,71 euro) ir 102 291,67 euro, bet, ņemot vērā attiecināmajām izmaksām piemērojamo atbalsta finansējuma intensitāti 50 %, atbildētājas atmaksājamais atbalsta finansējums ir 51 145,83 euro. Savukārt projektam Nr. 2 finanšu korekcija 25 % no attiecināmajām izmaksām ilgtermiņa ieguldījumu iegādei (526 450 euro) ir 131 612,50 euro, bet, ņemot vērā attiecināmajām izmaksām piemērojamo atbalsta finansējuma intensitāti 45 %, atbildētājas atmaksājamais atbalsta finansējums ir 59 225,62 euro. Savukārt finanšu korekcija 25 % no attiecināmajām izmaksām kredītiestādes garantijas izmaksu segšanai (1021,06 euro) ir 255,27 euro (atbalsta finansējuma intensitāte 100 %). Tādējādi atbildētājas kopējais atmaksājamais atbalsta finansējums projektā Nr. 2 ir 59 480,88 euro.
[1.9] Pamatojoties uz līguma Nr. 1 nosacījumu 4.2.3. un 3.1.20. apakšpunktu un līguma Nr. 2 nosacījumu 4.2.5. un 3.1.16. apakšpunktu, prasītājai ir tiesības atgūt no atbildētājas pārmaksāto vai nepamatoti samaksāto atbalsta finansējumu, ja ir notikusi atbalsta finansējuma pārmaksa vai nepamatota izmaksa, savukārt atbildētājai ir pienākums veikt atmaksu prasītājai 10 darba dienu laikā pēc attiecīga pieprasījuma saņemšanas vai vienoties ar prasītāju par neatbilstoši veikto izdevumu atmaksas grafiku.
Prasītāja 2020. gada 2. aprīlī nosūtīja atbildētājai vēstuli „Par finanšu korekcijas piemērošanu”, kurā lūdz 60 darba dienu laikā no vēstules saņemšanas dienas atmaksāt prasītājai projekta Nr. 1 ietvaros neatbilstoši veiktos izdevumus 51 145,83 euro un projekta Nr. 2 ietvaros neatbilstoši veiktos izdevumus 59 480,89 euro, kopā 110 626,72 euro vai piedāvāt neatbilstoši veikto izdevumu atmaksas kalendāro grafiku.
Atbildētāja noteiktajā termiņā neatbilstoši veiktos izdevumus nav atmaksājusi, nav iesniegusi atmaksas kalendāro grafiku vai iebildumus, tādēļ ir pamats piedzīt no atbildētājas prasītājas labā neatbilstoši veiktos izdevumus 110 626,72 euro.
[1.10] Saskaņā ar līguma Nr. 1 nosacījumu 18.2. punktu un līguma Nr. 2 nosacījumu 17.3. punktu neatbilstoši veikto izdevumu atmaksāšanas kavējuma gadījumā prasītāja var lemt atbildētājai piemērot nokavējuma procentus – 0,1 % apmērā no neatmaksātās summas par katru nokavēto maksājuma dienu. 
Tā kā neatbilstoši veiktie izdevumi nav atmaksāti, atbildētājai par samaksas kavējumu jāmaksā nokavējuma procenti 32 603,06 euro.
[1.11] Prasība pamatota ar Eiropas Savienības struktūrfondu un Kohēzijas fonda vadības likuma 15. panta otrās daļas 1. punktu, Ministru kabineta 2009. gada 24. februāra noteikumu Nr. 197 „Noteikumi par darbības programmas „Uzņēmējdarbība un inovācijas” papildinājuma 2.3.2.2.1. apakšaktivitāti „Atbalsts ieguldījumiem mikro, maziem un vidējiem komersantiem īpaši atbalstāmajās teritorijās”” (turpmāk – MK noteikumi Nr. 197) 3. punktu, Ministru kabineta 2011. gada 19. oktobra noteikumu Nr. 817 „Noteikumi par darbības programmas „Uzņēmējdarbība un inovācijas” papildinājuma 2.1.2.4. aktivitātes „Augstas pievienotās vērtības investīcijas” projektu iesniegumu atlases otro un turpmākajām kārtām” (turpmāk – MK noteikumi Nr. 817) 3. punktu un 13.2.1. apakšpunktu, MK noteikumu Nr. 740 2.1. apakšpunktu un 6. punktu, kā arī Civillikuma 1587. pantu, 1652. panta pirmās daļas 3. punktu, 1756., 1764. un 1765. pantu. 

[2] Ar Rīgas pilsētas Pārdaugavas tiesas 2022. gada 7. janvāra spriedumu prasība apmierināta. 

[3] Izskatījusi lietu sakarā ar atbildētājas apelācijas sūdzību, Rīgas apgabaltiesa ar 2023. gada 28. aprīļa spriedumu prasību noraidīja.  
Spriedums pamatots ar šādiem motīviem.
[3.1] Lietā nav strīda, ka 2010. gada 23. martā puses noslēdza līgumu Nr. 1. Projekta Nr. 1 īstenošanas periods, tai skaitā ar minētā līguma grozījumiem, tika noteikts no 2010. gada 23. marta līdz 2011. gada 19. septembrim.
Projekta Nr. 1 ietvaros atbildētāja plānoja ieviest ražošanā ēku siltumizolācijas materiālu „Izoprok”, paredzot minētā produkta apgrozījumu pirmajā gadā pēc projekta īstenošanas 498 005,13 euro, bet otrajā gadā – 2 063 164,12 euro apmērā. Atbalsta finansējums 204 583,35 euro atbildētājai izmaksāts 2016. gada 31. martā. 
Lietā nepastāv strīds, ka 2014. gada 19. septembrī puses noslēdza līgumu Nr. 2. Projekta Nr. 2 īstenošanas periods noteikts no 2014. gada 19. septembra līdz 2015. gada 15. novembrim.
Projekta Nr. 2 ietvaros atbildētāja plānoja ieviest ražošanā inovatīvu ēku siltumizolācijas materiālu „Isopearl”, kā sastāvdaļu izmantojot jau ražoto „Izoprok” materiālu. Minētā produkta apgrozījums pirmajā gadā pēc projekta īstenošanas bija paredzēts 942 480 euro, bet otrajā gadā – 1 283 040 euro apmērā. Pēc projekta realizēšanas eksporta tirgos tika plānots pārdot vismaz 5000 m3 produkcijas gadā, veidojot 30–50 % no kopējā uzņēmuma apgrozījuma, bet „Isopearl” ražotnē bija plānots nodarbināt trīs darbiniekus. Atbalsta finansējums 237 923,56 euro atbildētājai tika izmaksāts līdz 2016. gada 12. februārim.
Lietā nav strīda, ka pirmās instances tiesa, vērtējot projekta Nr. 1 finansējuma izmaksāšanas aizkavēšanās iemeslus, savus secinājumus pamatojusi ar tādiem dokumentiem, kas nav pievienoti lietas materiāliem, uz ko apelācijas instances tiesas sēdē tika vērsta lietas dalībnieku uzmanība.
[3.2] Lietā pastāv strīds, vai apstākļos, kad atbildētāja ir sasniegusi projektu mērķi un daļēji sasniegusi arī projektu rezultatīvos rādītājus, tai ir pienākums atmaksāt prasītājai daļu no izmaksātā atbalsta finansējuma kā neatbilstoši veiktos izdevumus.
[3.2.1] Līguma Nr. 1 nosacījumu 3.1.1. punktā un līguma Nr. 2 nosacījumu 3.1.2. punktā paredzēts atbildētājas pienākums kvalitatīvi īstenot attiecīgo projektu.
Projektu Nr. 1 prasītāja uzraudzīja līdz 2019. gada 31. martam (trīs gadus pēc pēdējā atbalsta finansējuma maksājuma veikšanas), pamatojoties uz līguma Nr. 1 nosacījumu 4.1.1. un 4.1.2. apakšpunktu. Projektu Nr. 2 prasītāja uzraudzīja līdz 2019. gada 12. februārim (trīs gadus pēc pēdējā atbalsta finansējuma maksājuma veikšanas), pamatojoties uz līguma Nr. 2 nosacījumu 1.24. un 4.1.5. punktu.
No prasītājas 2020. gada 2. septembra vēstules par finanšu korekcijas piemērošanu izriet, ka prasītāja no 2017. gada 21. jūnija līdz 2019. gada 11. februārim uzraudzīja projektus to īstenošanas vietā.
Abu projektu uzraudzības rezultātā tika konstatētas šā spriedumā 1.4. un 1.7. punktā norādītās neatbilstības, par ko atbildētājai prasītājas ieskatā ir piemērojama atbildība saskaņā ar līguma Nr. 1 nosacījumu 18.7. punktu un līguma Nr. 2 nosacījumu 17.2. punktu un atbilstoši vadlīnijām piemērojama finanšu korekcija 25 % apmērā no attiecināmajām izmaksām. Tomēr, ievērojot, ka vadlīnijas kā prasītājas iekšējs normatīvs akts ir saistošas tikai to piemērotājam, izskatot lietu, piemērojami normatīvie akti. 
[3.2.2] Laikā, kad tika noslēgts līgums Nr. 1, bija spēkā Ministru kabineta 2007. gada 17. jūlija noteikumi Nr. 500 „Kārtība, kādā ziņo par Eiropas Savienības struktūrfondu un Kohēzijas fonda ieviešanā konstatētajām neatbilstībām, pieņem pārvaldes lēmumu par piešķirtā finansējuma izlietojumu un atgūst neatbilstošos izdevumus”, kas zaudēja spēku 2010. gada 14. augustā, stājoties spēkā MK noteikumiem Nr. 740, kas savukārt bija spēkā arī līguma Nr. 2 noslēgšanas laikā. 
Prasītāja neatbilstību pamato ar MK noteikumu Nr. 740 2.1. punktu kopsakarā ar Regulas Nr. 1083/2006 2. panta 7. punktu, finanšu korekcijas apmēru pamatojot ar MK noteikumu Nr. 740 6. punktu.  
[3.2.3] Projekts Nr. 1 īstenots 2011. gada 20. oktobrī ar atbildētājas noslēguma pārskata iesniegšanu prasītājai, bet projekts Nr. 2 – 2015. gada 15. novembrī. Likumā nav noteikts konkrēts termiņš, kādā prasītājai jāpieņem lēmums par atbalsta finansējuma izmaksu. Saistībā ar projektu Nr. 1 pēdējais atbalsta finansējuma maksājums atbildētājai izmaksāts 2016. gada 31. martā.
Atbildētāja 2019. gada 11. marta vēstulē projektu pēcuzraudzības periodā skaidrojusi, kāpēc 2017. un 2018. gadā nav sasniegts kopējais plānotais neto apgrozījums, tai skaitā norādījusi, kādu ārējo faktoru ietekmē nav izdevies sasniegt plānoto apgrozījumu. Tāpat atbildētāja 2019. gada 25. martā sniegusi prasītājai papildu paskaidrojumus par projektiem. Neskatoties uz minēto, prasītāja piemērojusi finanšu korekciju 25 % no attiecināmajām izmaksām. Tomēr no lietas materiāliem un prasītājas paskaidrojumiem apelācijas instances tiesas sēdē neizriet pamatojums un izvērtējums finanšu korekcijas piemērošanai. 
Nav strīda, ka atbildētāja ir saņēmusi finansējumu abu projektu īstenošanai, no tā savukārt secināms, ka abi līgumi ir izpildīti atbilstoši to noteikumiem. Minēto apstiprina prasītājas 2016. gada 30. marta vēstule par līguma Nr. 1 atjaunošanu un atbalsta finansējuma izmaksu projektam Nr. 1 un prasītājas 2016. gada 9. februāra vēstule par atbalsta finansējuma izmaksu projektam Nr. 2. 
Ievērojot, ka atbildētāja ir sasniegusi abu projektu mērķi – to īstenošanas rezultātā tika radīti inovatīvi produkti – siltumizolācijas materiāla bāze „Izoprok” un siltumizolācijas materiāls „Isopearl” – un prasītāja, izmaksājot atbildētājai atbalsta finansējumu, faktiski ir atzinusi, ka abi līgumi ir izpildīti, nav samērīgi atprasīt atbalsta finansējuma daļu tā apstākļa dēļ, ka atbildētāja nav sasniegusi plānoto peļņas apjomu inovatīvam produktam. No dzīvē gūtiem novērojumiem izriet, ka uzņēmumam nav iespējams paredzēt plānoto peļņu no produkta pārdošanas četrus vai vairāk gadus pēc projekta īstenošanas, jo uzņēmējdarbība ir atkarīga ne tikai no paša uzņēmuma darbībām, bet arī no ārējiem faktoriem. Prasītāja pirms atbalsta finansējuma izmaksas ir izvērtējusi atbalsta finansējuma piešķiršanas pamatotību, savukārt atbildētāja atbalsta finansējumu ir izmantojusi, lai sasniegtu projektos norādīto mērķi. Tādējādi apstākļos, kad projektu mērķis ir sasniegts, finanšu korekcijas piemērošanai nav pamata.
Tāpat jāņem vērā, ka atbildētājas ražotais projekts ir inovatīvs, kas savukārt var nozīmēt, ka no šī produkta var neizdoties gūt peļņu uzreiz vai sākotnēji plānotajos termiņos, turklāt ir vispārzināms, ka, sākot ar 2020. gada pavasari, uzņēmējdarbība tika ievērojami apgrūtināta saistībā ar koronavīrusa Covid-19 izplatības ierobežošanas pasākumiem.
Ņemot vērā minēto, atzīstams, ka nav pamata uzskatīt, ka atbildētāja nav izpildījusi abu līgumu prasības. Prasītājas projektu novērtējums ir formāls, jo bez ievērības ir atstāts apstāklis, ka atbildētāja prognozes par projekta īstenošanas rezultātā tapušā inovatīvā produkta apgrozījumu faktiski bija attiecināmas uz īsāku termiņu, t. i., uz trīs četriem gadiem un nevis septiņiem astoņiem gadiem.
Konkrētajā gadījumā, kad kopējais projektu mērķis ir sasniegts, par ko lietā nav strīda, bet atbildētājai nav izdevies sasniegt peļņu sākotnēji plānotajā apmērā, atzīstams, ka no atbildētājas nav taisnīgi pieprasīt atmaksāt saņemtā atbalsta finansējuma daļu. Jo projektu mērķis ir sasniegts – ir uzsākta inovatīva produkta ražošana un tas tiek ražots. Projekti nav izpildīti tikai daļā par prognozējamās peļņas apmēra sasniegšanu, ko savukārt ietekmē dažādi ārējie faktori. 
[3.3] Ņemot vērā minēto un vadoties no taisnīguma principa, atzīstams, ka prasība par izmaksātā atbalsta finansējuma daļas atmaksu ir noraidāma. 
Līdz ar to prasība ir noraidāma arī daļā par nokavējuma procentu piedziņu. 

[4] Par minēto spriedumu prasītāja iesniedza kasācijas sūdzību, kurā lūdza apelācijas instances tiesas spriedumu atcelt un nodot lietu jaunai izskatīšanai apelācijas instances tiesā.
Kasācijas sūdzība pamatota ar šādiem argumentiem. 
[4.1] Tiesa kļūdaini iztulkojusi tiesību normas un prasītājas viedokli par projektu mērķa sasniegšanu. 
[4.1.1] Prasītājas pārstāve apelācijas tiesas sēdē atzinusi, ka projekta mērķis ir sasniegts daļēji. Proti, projekta mērķis – iegādāties iekārtas un ražot produktu – ir sasniegts, bet nav sasniegti mērķi, kas saistīti ar produkcijas eksportu un peļņas rādītājiem. No prasības pieteikuma, paskaidrojumiem par apelācijas sūdzību un tiesas sēžu skaņu ierakstiem izriet, ka starp pusēm ir strīds par atbildētājas pienākumu nodrošināt projektos paredzēto rezultatīvo rādītāju izpildi.
Tādējādi tiesa nepamatoti atzinusi, ka starp pusēm nepastāv strīds par projekta mērķa sasniegšanu.
[4.1.2] Prasītājas pienākums piemērot finanšu korekciju izriet no MK noteikumu Nr. 740 2.1. apakšpunkta kopsakarā ar Regulas Nr. 1083/2006 2. panta 7. punktu un 98. pantu, jo ir konstatējama neatbilstība. Līdz ar to šajā gadījumā attiecībā uz finanšu korekcijas apmēra noteikšanu ir piemērojams MK noteikumu Nr. 740 6. punkts. 
Atbildētājas pienākums sasniegt attiecīgos rādītājus izriet no līguma Nr. 1 nosacījumu 3.1.1. un 3.1.15. punkta un līguma Nr. 2 nosacījumu 3.1.2. un 3.1.5. apakšpunkta. Atbildētājas saistības neaprobežojas tikai ar iekārtu iegādi un to uzstādīšanu, kā būtisks nosacījums sekmīgai projektu realizācijai un līgumsaistību izpildei ir projekta Nr. 1 iesniegumā ietverto rādītāju (faktiskais apgrozījums no „Izoprok” realizācijas) un projekta Nr. 2 biznesa plānā izvirzīto rādītāju (faktiskais apgrozījums no „Isopearl” realizācijas un eksporta darījumu apjoms) sasniegšana. Šo pienākumu atbildētāja ir izpildījusi tikai daļēji. 
Tādējādi apelācijas instances tiesa nepamatoti nav vērtējusi minētās tiesību normas un starp pusēm noslēgto līgumu noteikumus, uz kuriem balstoties prasītāja ir piemērojusi finanšu korekciju.
[4.1.3] Spriedumā nepamatoti norādīts, ka apelācijas instances tiesas sēdē prasītājas pārstāve atzinusi, ka projektu mērķis ir sasniegts, bet nav piepildījušies nosacījumi tikai attiecībā uz prognozējamo peļņu un rezultatīvo rādījumu novirze ir 25 % no plānotajiem. Prasītājas pārstāve gan apelācijas tiesas sēdē, gan paskaidrojumos uz atbildētājas apelācijas sūdzību skaidroja, ka atbildētājai bija jāsasniedz projektos paredzētie rādītāji. Ja peļņas rādītāji ir zem 25 % no plānotajiem, ir piemērojama finanšu korekcija.
Ievērojot to, ka spriedums ir pamatots ar kļūdaini interpretētiem prasītājas rakstiskajiem un mutiskajiem paskaidrojumiem, ir aizskartas prasītājas tiesības uz taisnīgu tiesu.
[4.2] Apelācijas instances tiesa pārkāpusi Civilprocesa likuma 193. panta piektās daļas prasības.
Apelācijas instances tiesa spriedumā nav sniegusi izvērstu un nepārprotamu juridisko argumentāciju, kurā atspoguļots konkrētā strīda atrisināšanai piemērojamo materiālo tiesību normu izvēles process, sākot ar lietā būtisku apstākļu noskaidrošanu, kas balstīta uz pierādījumu objektīvu novērtējumu to kopumā, un beidzot ar loģiskā secībā izdarīta gala slēdziena formulēšanu.
Prasības noraidīšanu, balstoties uz taisnīguma principa apsvērumiem, nevar atzīt par pienācīgu strīda apstākļu juridisko kvalifikāciju.
[4.3] Apelācijas instances tiesa pārkāpusi Civilprocesa likuma 74. panta otrās daļas 7. punkta prasības, tā ierobežojot Latvijas Republikas Satversmes 92. pantā ietvertās tiesības tikt uzklausītam.
Apelācijas instances tiesas sēdē pusēm tika ierobežota iespēja sniegt mutvārdu paskaidrojumus, uzsverot, ka nav jāatkārto prasības pieteikuma, apelācijas sūdzības un rakstveida paskaidrojumu saturs, tikai jānorāda svarīgākie aspekti, par ko pastāv strīds. Tajā skaitā prasītājai tika liegta iespēja sniegt paskaidrojumus par Eiropas līdzfinansējuma piešķiršanas mērķiem, no kuriem izriet arī projektos sasniedzamie mērķi. 
Tā kā rakstveida paskaidrojumi bija iesniegti, prasītāja neiebilda pret šādu lietas izskatīšanas kārtību. Tomēr pēc sprieduma saņemšanas prasītāja konstatējusi, ka tas pamatots ar kļūdainu prasītājas viedokļa interpretāciju, jo tiesa nav pienācīgi iepazinusies ar rakstveida paskaidrojumiem un lietā iesniegtajiem pierādījumiem.
Tādējādi ierobežojums prasītājai izteikties tiesas sēdē ir novedis pie nepareiza sprieduma taisīšanas, tiesai kļūdaini atzīstot, ka starp pusēm nav strīda par projektu mērķa sasniegšanu. 

[5] Atbildētāja kasācijas sūdzību uzskata par nepamatotu, bet apelācijas instances tiesas spriedumu – par tiesisku un pamatotu. 
Paskaidrojumos par kasācijas sūdzību atbildētāja norādījusi šādus argumentus. 
[5.1] Abu projektu mērķi ir sasniegti, ko prasītāja atzinusi savā prasības pieteikumā un par ko strīds līdz šim nav pastāvējis.
[5.2] Pretēji prasītājas norādītajam apelācijas instances tiesa ir piemērojusi MK noteikumu Nr. 740 2.1. apakšpunktu un 6. punktu, kā arī starp pusēm noslēgto līgumu nosacījumus, pareizi secinot, ka šajā gadījumā nav pamata piemērot finanšu korekciju.
Spriedumā pamatoti secināts, ka apstākļos, kad atbildētāja īstenojusi projektu mērķi un to īstenošanas rezultātā ir tapis inovatīvs produkts, bet prasītāja, izmaksājot atbalsta finansējumu, faktiski ir atzinusi, ka līgumi ir izpildīti, nav samērīgi atprasīt izmaksāto atbalsta finansējuma daļu tā apstākļa dēļ, ka atbildētāja nav sasniegusi plānoto peļņas apjomu inovatīvam produktam.
Latvijas Republikas Finanšu ministrijas 2022. gada 21. marta vadlīniju 2014.–2020. gada plānošanas periodam 4. pielikumā uzsvērts, ka finanšu korekciju nepiemēro, ja rādītāju nesasniegšanas pamatā ir sociāli ekonomisko vai vides faktoru ietekme, būtiskas izmaiņas valsts ekonomikas vai vides apstākļos, kas nopietni ietekmē attiecīgo prioritāšu un projekta īstenošanu. Arī izskatāmajā gadījumā par pamatu rezultatīvo rādītāju nesasniegšanai ir bijuši ārēji apstākļi, nevis atbildētājas darbība vai bezdarbība.
Turklāt nedz pušu starpā noslēgtajos līgumos, nedz normatīvajos aktos, nedz vadlīnijās nav noteikta finanšu korekcijas piemērošana gadījumā, kad netiek sasniegts prognozētais finanšu apgrozījums projekta pēcuzraudzības periodā, kas ir loģiski un saprotami, jo to objektīvi paredzēt nav iespējams, sevišķi inovatīviem produktiem. Līdz ar to apelācijas instances tiesa pamatoti secinājusi, ka nav nekāda pamata piemērot finanšu korekciju 25 % apmērā gadījumā, kad ekonomiskie un finanšu rādītāji uzraudzības periodā nav sasniegti ārēju apstākļu ietekmē. Finanšu korekcijas piemērošana šādos apstākļos no MK noteikumu Nr. 740 2.1. apakšpunkta un 6. punkta nav izsecināma.
[5.3] Prasītāja nepamatoti ir norādījusi uz Civilprocesa likuma 74. panta otrās daļas 7. punkta pārkāpumu, jo prasītājai tika nodrošinātas tiesības izteikties un sniegt paskaidrojumus. 
Apelācijas instances tiesas 2023. gada 28. marta sēdē prasītājas pārstāvei tika dota iespēja sniegt paskaidrojumus, lūdzot vairāk vērst uzmanību uz atbildētājas iebildumiem. Prasītājas pārstāve sniedza paskaidrojumus, atbildēja uz tiesas jautājumiem. Turklāt pati prasītājas pārstāve neizmantoja tiesības izteikties tiesas sēdes debatēs, norādot, ka uztur paskaidrojumus par apelācijas sūdzību un papildus neko nevēlas piebilst. 
[5.4] Prasītāja nepamatoti ir norādījusi uz Civilprocesa likuma 193. panta piektās daļas pārkāpumu, jo spriedums ir tiesiski pamatots.
Prasītāja nav pamatojusi, kā konkrēti izpaužas minētais pārkāpums un kā tas novedis vai varēja novest pie lietas nepareizas izspriešanas. Pārmetums apelācijas instances tiesai, ka tā vadījusies vienīgi no taisnīguma principa, nav pamatots. Vispārīga neargumentēta nepiekrišana tiesas secinājumiem un lietas iznākumam nerada pamatu kasācijas tiesvedības ierosināšanai.
Apelācijas instances tiesa ir pamatoti konstatējusi, un tas nav pārvērtējams kasācijas instances tiesā, ka: 1) abu projektu mērķi kopumā ir sasniegti, bet rezultatīvie rādītāji sasniegti daļēji; 2) prasītāja ir atzinusi, ka konkrēts apgrozījums un rezultatīvie rādītāji projektu biznesa plānu iesniegšanas brīdī objektīvi nebija paredzami; 3) rezultatīvie rādītāji ir sasniegti daļēji no atbildētājas neatkarīgu apstākļu dēļ; 4) projektu rezultātā radīti inovatīvi produkti; 5) atbildētāja, nesasniedzot rezultatīvos rādītājus, nav pieļāvusi prettiesisku darbību vai bezdarbību. 
Šādos apstākļos apelācijas instances tiesa pamatoti konstatējusi, ka finanšu korekcijas piemērošana 25 % apmērā ir pretrunā ne tikai ar vadlīnijām, bet arī ar taisnīguma principu.

Motīvu daļa

[bookmark: _1fob9te][6] Pārbaudījis sprieduma likumību attiecībā uz personu, kas to pārsūdzējusi, un argumentiem, kas minēti kasācijas sūdzībā, kā to nosaka Civilprocesa likuma 473. panta pirmā daļa, Senāts atzīst, ka apelācijas instances tiesas spriedums ir atceļams un lieta nododama jaunai izskatīšanai apelācijas instances tiesā turpmāk norādīto apsvērumu dēļ.

[7] Kasācijas kārtībā izšķiramais jautājums ir par to, vai atbalsta finansējuma saņēmējam ir pienākums atmaksāt izmaksātā finansējuma daļu, ja netiek sasniegti atbalstāmās darbības rezultatīvie rādītāji.
[7.1] Senāts atzīst par pamatotu kasācijas sūdzības argumentu, ka apelācijas instances tiesa pretēji lietas faktiskajiem apstākļiem atzinusi pušu strīda neesību par to, vai Eiropas Savienības fondu atbalsta finansējuma saņemšanai realizēto projektu Nr. 1 un Nr. 2 mērķis ir sasniegts ar ražošanas iekārtu iegādi, uzstādīšanu un produktu ražošanas uzsākšanu, nesasniedzot projektu iesniegumos paredzētos produkcijas realizācijas un eksporta apjoma rādītājus.
[7.1.1] Prasītāja prasības pieteikumā norādījusi, ka finanšu korekcijas atbildētājas īstenoto projektu atbalsta finansējumam piemērotas tāpēc, ka projektu uzraudzības periodā konstatētas neatbilstības projektu rezultatīvajiem rādītājiem.
Savukārt atbildētāja apelācijas sūdzībā ir iebildusi, ka projektu mērķis ir sasniegts ar inovatīvu produktu ieviešanu ražošanā.
Līdz ar to apelācijas instances tiesas uzskats par strīda neesību par projektu mērķu sasniegšanu neatbilst lietas apstākļiem, un apelācijas instances tiesai bija pienākums noskaidrot abu Eiropas Savienības fondu finansēto projektu mērķi un gadījumā, ja tas netika sasniegts, sniegt novērtējumu atbildētājas iespējamai civiltiesiskajai atbildībai. 
[7.1.2] No prasītājas celtās prasības un procesa gaitā konsekventi uzturētās pozīcijas izriet, ka prasītājas ieskatā projektu Nr. 1 un Nr. 2 mērķis nav aprobežojams ar jauna produkta ražotnes izveidi un produkta ieviešanu ražošanā, bet vienlīdz ir saistāms ar atbalstāmās darbības sasniedzamajiem rezultatīvajiem rādītājiem, piemēram, ar apgrozījuma pieaugumu, jaunu darba vietu izveidi un radītā produkta eksportēšanu.  
Uz to, ka kvantitatīvo rezultātu sasniegšana ietilpst abu projektu mērķos, norāda arī attiecīgie abus projektus reglamentējošie Ministru kabineta noteikumi. 
Atbilstoši MK noteikumu Nr. 197 3. punktā noteiktajam projekta Nr. 1 „aktivitātes mērķis ir veicināt komercdarbības attīstību īpaši atbalstāmajās teritorijās, tādējādi samazinot nelabvēlīgās atšķirības starp reģioniem un reģionu teritorijām, kā arī sekmējot līdzsvarotu valsts attīstību”, saskaņā ar 6.5. apakšpunktu paredzot, ka „līdz 2013. gadam atbalstāmajiem komersantiem divus gadus pēc finansējuma saņemšanas apgrozījums pieaudzis par 20 %”.  
Savukārt atbilstoši MK noteikumu Nr. 817 3. punktā noteiktajam projekta Nr. 2 „aktivitātes mērķis ir stimulēt vietējos komersantus veikt ieguldījumus zināšanu vai tehnoloģiju intensīvajos projektos, kā arī piesaistīt ārvalstu investīcijas jomās ar augstu pievienoto vērtību, tādējādi veicinot jaunāko tehnoloģiju pārnesi no ārvalstīm”, vienlaikus atbilstoši šo noteikumu 4.3. apakšpunktam „nodrošināt, lai līdz 2013. gada beigām atbalstītajiem komersantiem divus gadus pēc finansējuma saņemšanas apgrozījums pieaugtu par 20 %”. Turklāt projekta iesniedzējam, lai tas varētu pretendēt uz finansējuma saņemšanu, atbilstoši noteikumu 13.2.1. apakšpunktam iesniegumā ir jāpamato, ka no projekta ietvaros saražotās produkcijas vai sniegto pakalpojumu apjoma tas eksportēs vismaz 30 % (vidēji nākamo triju kalendāra gadu laikā pēc projekta īstenošanas pabeigšanas).
Tādējādi uz abiem projektiem attiecināmais normatīvais regulējums nosaka finansējuma saņēmēju minimālā pretizpildījuma apjomu, saistot to ne tikai ar kvalitatīviem, bet arī ar kvantitatīviem rādītājiem, ko finansējuma saņēmējam (atbildētājai) ir jānodrošina atbalstāmās aktivitātes ietvaros, lai tiktu sasniegts fondu finansējuma mērķis. 
Eiropas Savienības tiesas judikatūrā atzīts, ka Eiropas Savienības tiesiskajā regulējumā paredzētā atbalsta sistēma ir balstīta uz to, ka finansējuma saņēmējs izpilda virkni nosacījumu, kas tam dod tiesības saņemt paredzēto finansiālo atbalstu (sk. Eiropas Savienības Tiesas 2008. gada 13. marta sprieduma apvienotajās lietās „Vereniging Nationaal Overlegorgaan Sociale Werkvoorziening u.c.”, no C‑383/06 līdz C‑385/06, ECLI:EU:C:2008:165, 56. punktu). Līdz ar to, ja netiek izpildīti visi nosacījumi, kas izvirzīti atbalsta piešķiršanai, nav pamata apgalvojumam, ka atbalstāmās darbības mērķis ir sasniegts.
[7.1.3] Saskaņā ar līguma Nr. 1 7. punktu un līguma Nr. 2 8. punktu projekta iesniegums ar tā pielikumiem ir attiecīgā līguma pielikums.
Tādējādi šajos dokumentos norādītie atbalstāmās darbības sasniedzamā apjoma rādītāji ir projekta īstenošanas līgumu sastāvdaļa. Projekta Nr. 2 biznesa plāns kā projekta iesnieguma obligāta sastāvdaļa noteikts MK noteikumos Nr. 817 34.2.9. apakšpunktā. Lai gan lietas materiāliem nav pievienots nedz projekta Nr. 1, nedz projekta Nr. 2 iesniegums, Senāts konstatē, ka tiesvedības gaitā pušu starpā nebija strīda par sasniedzamā apjoma rādītājiem. 
Tādējādi projekta iesniegumā minētie rezultatīvie rādītāji ir priekšnosacījums tam, lai personai būtu tiesība uz atbalsta finansējumu un tā saņemšanu. Ja finansējuma saņēmējs neizpilda visus nosacījumus, kas izvirzīti atbalsta piešķiršanai un ko finansējuma saņēmējs uzņēmies projekta iesniegumā un līgumā, tad var būt pamats neatbilstības konstatēšanai un finanšu korekcijas piemērošanai.
Turklāt, kā atzinusi Eiropas Savienības Tiesa, pienākums atdot labumu, kas neatbilstības dēļ saņemts nepamatoti, ir nevis sods, bet gan tikai sekas konstatējumam, ka nosacījumi, kas vajadzīgi, lai iegūtu no Eiropas Savienības tiesiskā regulējuma izrietošo labumu, nav tikuši ievēroti un tāpēc šis iegūtais labums kļūst nepamatots (sk. Eiropas Savienības Tiesas 2016. gada 26. maija sprieduma apvienotajās lietās „Județul Neamț un Județul Bacău”, C‑260/14 un C‑261/14, ECLI:EU:C:2016:360, 50. punktu un tajā minēto judikatūru).
[7.1.4] Prasītāja izmaksātā atbalsta finansējuma daļas (piemērotās finanšu korekcijas apmērā) atgūšanu pamatojusi ar projektu uzraudzības periodā konstatētajām atkāpēm no projektu iesniegumos norādītajiem sasniedzamajiem rezultatīvajiem jeb kvantitatīvajiem rādītājiem. 
Apelācijas instances tiesa pieļauto atkāpju ietekmi uz projektu mērķa realizāciju saistībā ar finansējuma saņemšanai paredzētā pretizpildījuma minimālā apjoma sasniegšanu nav vērtējusi. Savukārt tiesas atzinums, ka uzņēmumam nav iespējams paredzēt plānoto peļņu no produkta pārdošanas četrus vai vairāk gadus pēc projekta īstenošanas, jo uzņēmējdarbība ir atkarīga ne tikai no paša uzņēmuma darbībām, bet arī no ārējiem faktoriem, pamatots vien ar formālu atsauci uz dzīvē gūtiem novērojumiem, nevērtējot šos apstākļus kopsakarā ar tiesību normām un pušu starpā noslēgto līgumu noteikumiem un tādējādi neizpildot Civilprocesa likuma 193. panta piektajā daļā noteikto pienākumu sniegt konstatēto apstākļu juridisko novērtējumu, kas būtu pamatots ar tiesību normām. 
[7.2] MK noteikumu Nr. 740 6. punkta pirmais teikums noteic, ka līgumslēdzējs, ņemot vērā tā rīcībā esošo informāciju par projektā konstatēto iespējamo neatbilstību, pieņem lēmumu par neatbilstības konstatēšanu. Savukārt MK noteikumu Nr. 740 2.1. apakšpunkts noteic, ka „neatbilstība” šo noteikumu izpratnē atbilst Regulas Nr. 1083/2006 2. panta 7. punktā sniegtajai „neatbilstības” definīcijai, saskaņā ar kuru neatbilstība ir „jebkurš Kopienas tiesību aktu pārkāpums, kas noticis saimnieciskās darbības subjekta darbības vai bezdarbības dēļ un kas rada vai varētu radīt kaitējumu Eiropas Savienības vispārējam budžetam, prasot no vispārējā budžeta segt nepamatotu izdevumu daļu”. Tādējādi Senāts secina, ka izskatāmajā lietā „neatbilstība” ir uzskatāma par autonomu Eiropas Savienības tiesību jēdzienu. 
Eiropas Savienības Tiesa, iztulkojot „neatbilstības” jēdzienu, ir atzinusi, ka neatbilstības sastāvu Regulas Nr. 1083/2006 2. panta 7. punkta izpratnē veido trīs elementi: pirmkārt, Eiropas Savienības tiesību pārkāpuma esība, otrkārt, fakts, ka šis pārkāpums izriet no saimnieciskās darbības subjekta darbības vai bezdarbības, un, treškārt, Eiropas Savienības budžetam faktiski vai iespējami nodarīta kaitējuma esība (sk. Eiropas Savienības Tiesas 2020. gada 1. oktobra sprieduma lietā „Elme Messer Metalurgs”, C‑743/18, ECLI:EU:C:2020:767, 51. punktu).
[7.2.1] Saistībā ar Eiropas Savienības tiesību pārkāpuma esību norādāms, ka Regulas Nr. 1083/2006 2. panta 7. punkts attiecas ne tikai uz gadījumiem, kad tiek pārkāpta Eiropas Savienības tiesību norma pati par sevi, bet arī uz gadījumiem, kad tiek pārkāptas valsts tiesību normas, kuras ir piemērojamas no struktūrfondiem atbalstītajām darbībām un šādi palīdz nodrošināt no šiem fondiem finansēto projektu pārvaldību reglamentējošo Eiropas Savienības tiesību pienācīgu piemērošanu (sk. Eiropas Savienības Tiesas 2016. gada 26. maija sprieduma apvienotajās lietās „Județul Neamț un Județul Bacău”, C‑260/14 un C‑261/14, EU:C:2016:360, 37. un 43. punktu).
Eiropas Savienības tiesiskajā regulējumā paredzētā atbalsta sistēma ir balstīta arī uz to, ka finansējuma saņēmējs izpilda virkni nosacījumu, kas tam dod tiesības saņemt paredzēto finansiālo atbalstu. Līdz ar to, īstenojot nacionālajās vadības un kontroles sistēmās paredzētās procedūras, valsts kompetentajām iestādēm ir jānodrošina, lai attiecīgais finansējuma saņēmējs apņemtos izpildīt šos pienākumus – tāpēc minētajām valsts iestādēm ir atļauts prasīt, ka šis atbalsta saņēmējs pauž šādu apņemšanos attiecībā uz sava projekta īstenošanu pirms šā projekta iekļaušanas attiecīgajā atbalsta pasākumā, turklāt no Regulas Nr. 1083/2006 60. panta „b” punkta izriet, ka vadošā iestāde pārbauda līdzfinansēto ražojumu un pakalpojumu piegādi (sk. Eiropas Savienības Tiesas 2020. gada 1. oktobra sprieduma lietā „Elme Messer Metalurgs”, C‑743/18, ECLI:EU:C:2020:767, 54. punktu). Tas nozīmē, ka ar projektu iesniegumu, kurā bija paredzēta arī noteiktu kvantitatīvo rādītāju sasniegšana, atbildētāja ir apņēmusies sasniegt ne tikai projekta kvalitatīvos rādītājus, kas saistīti ar inovatīvu produktu ražošanas uzsākšanu, bet arī kvantitatīvos rādītājus. 
Nesasniedzot šos rādītājus, tiek pieļauts Regulas Nr. 1083/2006 2. panta 7. punkta pārkāpums (sk. Eiropas Savienības Tiesas 2020. gada 1. oktobra sprieduma lietā „Elme Messer Metalurgs”, C-743/18, ECLI:EU:C:2020:767, 55.–56. punktu).
[bookmark: point58][7.2.2] Eiropas Savienības Tiesa ir atzinusi, ka Regulas Nr. 1083/2006 2. panta 7. punkta formulējumā nav precizēts, vai „saimnieciskās darbības subjekta darbības vai bezdarbības” sastāvu veido ar attiecīgajam saimnieciskās darbības subjektam inkriminējamo nodomu vai neuzmanību saistītais subjektīvais elements. Vienlaikus, interpretējot Eiropas Savienības tiesību normu, ir jāņem vērā ne tikai tās teksts, bet arī tās konteksts un tiesiskā regulējuma, kurā šī norma ir ietverta, izvirzītie mērķi (sk. turpat, 57.–58. punktu).
[bookmark: point60]Attiecībā uz Regulas Nr. 1083/2006 2. panta 7. punkta kontekstu ir jāņem vērā, ka šīs tiesību normas formulējums ir ļoti līdzīgs Padomes 1995. gada 18. decembra Regulas Nr. 2988/95 par Eiropas Kopienu finanšu interešu aizsardzību (turpmāk – Regula Nr. 2988/95) 1. panta 2. punkta formulējumam („„Pārkāpums” nozīmē Kopienas tiesību normas pārkāpumu, ko rada kāda saimnieciskās darbības subjekta rīcība vai nolaidība, kas kaitē vai varētu kaitēt Kopienu budžetam vai to pārvaldītiem budžetiem: mazinot vai zaudējot ienākumus no Kopienu vārdā tieši izveidotajiem pašu resursiem vai veicot nepamatotus izdevumus.”). Ievērojot, ka abas šīs regulas ir daļa no vienas un tās pašas sistēmas, kuras mērķis ir nodrošināt Eiropas Savienības līdzekļu pienācīgu pārvaldību un tās finanšu interešu aizsardzību, jēdziens „pārkāpums” Regulas Nr. 2988/95 1. panta 2. punkta izpratnē un jēdziens „neatbilstība” Regulas Nr. 1083/2006 2. panta 7. punkta izpratnē ir interpretējami vienveidīgi (sk. Eiropas Savienības Tiesas 2016. gada 26. maija sprieduma apvienotajās lietās „Județul Neamț un Județul Bacău”, C‑260/14 un C‑261/14, EU:C:2016:360, 34. punktu). 
Taču Regulas Nr. 2988/95 4. pantā lietotais pārkāpuma jēdziens ir nošķirams no 5. pantā lietotā pārkāpuma jēdziena, kas tiek izdarīts tīši vai aiz nolaidības un par ko ir paredzēti administratīvi sodi. Līdzīgi arī Komisijas 2006. gada 8. decembra Regulas Nr. 1828/2006, kas paredz noteikumus par to, kā īstenot Padomes Regulu (EK) Nr. 1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu, un Eiropas Parlamenta un Padomes Regulu (EK) Nr. 1080/2006 par Eiropas Reģionālās attīstības fondu, kas līdz ar to nosaka Regulas Nr. 1083/2006 īstenošanas kārtību un tādējādi ar to veido vienu veselumu, 28. panta 1. punkta „e” apakšpunktā kopsakarā ar 27. panta „c” punktu ir uzsvērts, ka neatbilstība, kas izraisa aizdomas par krāpšanu, izriet no tīšas uzvedības jeb rīcības (sk. Eiropas Savienības Tiesas 2020. gada 1. oktobra sprieduma lietā „Elme Messer Metalurgs”, C-743/18, ECLI:EU:C:2020:767, 60.–61. punktu). Tādējādi, ievērojot gan šo tiesību aktos veikto nošķiršanu, gan to, ka neatbilstības definīcijā, kas iekļauta Regulas Nr. 1083/2006 2. panta 7. punktā, jautājums par attiecīgā saņēmēja rīcības tīšumu vai nolaidīgumu nav konkretizēts, šādas iezīmes nav uzskatāmas par obligāti nepieciešamām, lai varētu konstatēt neatbilstību Regulas Nr. 1083/2006 2. panta 7. punkta izpratnē (sk. turpat, 62. punktu).
Līdz ar to Senāts atzīst, ka neatbilstības Regulas Nr. 1083/2006 2. panta 7. punkta izpratnē konstatēšana nav saistāma ar finansējuma saņēmēja vainu attiecīgā projekta mērķu – gan kvalitatīvo, gan kvantitatīvo – nesasniegšanā. Tādējādi attiecībā uz neatbilstības konstatēšanu, pretēji apelācijas instances tiesas secinātajam, nav izvērtējami arī iespējamie atbildētājas attaisnojumi, jo tiem nav tiesiskas nozīmes. 
[7.2.3] Visbeidzot, attiecībā uz „neatbilstības” dēļ Eiropas Savienības budžetam nodarītā kaitējuma esības kritēriju ir nepieciešams norādīt, ka Eiropas Savienības Tiesa ir atzinusi, ka konkrētas finansiālas ietekmes esība uz Eiropas Savienības vispārējo budžetu nav jāpierāda. Proti, pietiek ar to, ka nav izslēgta iespējama ietekme uz attiecīgā fonda budžetu (sk. Eiropas Savienības Tiesas 2020. gada 1. oktobra sprieduma lietā „Elme Messer Metalurgs”, C-743/18, ECLI:EU:C:2020:767, 66.–68. punktu).
Tas nozīmē, ka gadījumā, ja atbalsta saņēmējs nav īstenojis tam prasīto darbības minimālo apjomu, saņemtais finansējums, ko Eiropas Savienība ir  piešķīrusi kā pretizpildījumu par šā minimālā apjoma īstenošanu, ko pats atbalsta saņēmējs bija uzņēmies, katrā ziņā vismaz daļēji var tikt atzīta par izmaksātu nepamatoti. 
[7.3] Ņemot vērā iepriekš minēto, Senāts piekrīt kasācijas sūdzības iesniedzējas argumentiem un atzīst, ka apelācijas instances tiesas atzinums par Regulas Nr. 1083/2006 2. panta 7. punkta un līdz ar to arī par Ministru kabineta noteikumu Nr. 740 2.1. apakšpunkta sastāvu veidojošo apstākļu neiestāšanos ir izdarīts bez pietiekama pamata, jo tiesa, pārkāpdama Civilprocesa likuma 5. panta pirmās daļas un trešās daļas, 8. panta pirmās daļas, 97. panta, 189. panta trešās daļas, 190. panta un 193. panta piektās daļas noteikumus, nav devusi pienācīgu vērtējumu prasības pieteikumā un prasītājas rakstveida paskaidrojumos par apelācijas sūdzību norādītajiem argumentiem saistībā ar lietas apstākļiem un pierādījumiem lietā, kā arī, izspriežot lietu, nav ņēmusi vērā Eiropas Savienības Tiesas judikatūru. 

[8] Eiropas Savienības struktūrfondu un Kohēzijas fonda vadības likuma 15. panta otrās daļas 1. punkts noteic finansējuma saņēmējam pienākumu nodrošināt Eiropas Savienības fonda projekta īstenošanu atbilstoši civiltiesiskā līguma noteikumiem. Tādējādi, ievērojot iepriekš konstatēto, atbildētājai bija pienākums projektu īstenošanā nodrošināt attiecīgi projekta Nr. 1 iesniegumā un projekta Nr. 2 iesniegumā paredzētos produktu realizācijas un eksporta rezultatīvos jeb kvantitatīvos rādītājus.
Lietā nav strīda, ka attiecībā uz projektu Nr. 2 produktu realizācijas un eksporta kvantitatīvie rādītāji netika sasniegti. Vienlaikus lietā pastāv strīds par šo rādītāju sasniegšanu projektā Nr. 1 jeb par tāda laika posma noteikšanu, kurā atbildētājai bija pienākums šos rādītājus sasniegt, un par laika posmu noteikšanu, kurā prasītājai bija tiesības īstenot uzraudzību un līdz ar to arī lemt par finanšu korekcijas piemērošanu. 
[8.1] No apelācijas instances tiesas sprieduma (sk. apelācijas instances tiesas sprieduma 2.1. apakšpunktu) izriet, ka pušu starpā ir strīds par projekta Nr. 1 uzraudzības un kontroles periodu. Proti, atbildētājas ieskatā saskaņā ar līguma Nr. 1 nosacījumu 3.1.2. punktā noteikto atbildētājai bija pienākums nodrošināt prasītājai iespēju veikt uzraudzību un kontroli projekta Nr. 1 īstenošanas laikā un trīs gadu laikā pēc attiecīgā projekta īstenošanas pabeigšanas, nevis pēc atbalsta finansējuma saņemšanas. Ņemot vērā, ka atbildētājas ieskatā projekta Nr. 1 īstenošana tika pabeigta 2011. gada 20. oktobrī, saskaņā ar līguma Nr. 1 nosacījumu 1. punktu, 3.1.2. apakšpunktu un 7.2. punktu atbildētājai bija tiesības paļauties, ka uzraudzības periods projektā Nr. 1 ir no 2011. gada 21. oktobra līdz 2014. gada 20. oktobrim.
Turpretī no prasītājas prasības pieteikuma izriet, ka prasītājas ieskatā projekta Nr. 1 uzraudzības periods ir sācies tikai no brīža, kad tā 2016. gada 31. martā izmaksāja atbalsta finansējumu 204 583,35 euro. 
Tādējādi Senāts atzīst, ka prasītājas celtās prasības daļā par projekta Nr. 1 ietvaros izmaksātā atbalsta finansējuma atprasīšanu izspriešana ir atkarīga arī no uzraudzības perioda noskaidrošanas, ko apelācijas instances tiesa, izskatot lietu sakarā ar atbildētājas apelācijas sūdzību, nav izdarījusi, vien atzīstot, ka uzņēmumam nav iespējams paredzēt plānoto peļņu no produkta pārdošanas četrus vai vairāk gadus pēc projekta īstenošanas, jo uzņēmējdarbība ir atkarīga ne tikai no paša uzņēmuma darbībām, bet arī no ārējiem faktoriem. 
[8.2] Senāts atzīst, ka uzraudzības perioda noskaidrošana ir saistīta ar pušu starpā noslēgtā līguma Nr. 1 noteikumu iztulkošanu. 
Tiesiska darījuma iztulkošanas mērķis ir noskaidrot darījuma noteikumu juridiski saistošo saturu, kas ir iespējami atbilstošākais darījuma dalībnieku saskanīgajai gribai tā noslēgšanas laikā. Iztulkojot darījumu, tiesai ir jāievēro Civillikuma apakšnodaļas par tiesiska darījuma iztulkošanu pantos (Civillikuma 1504.–1510. pants) noteiktā loģiskā secība – katras šajās normās norādītās metodes piemērošanas priekšnosacījumi, kas attiecībā uz Civillikuma 1507.–1509. panta piemērošanu nozīmē to, ka tiesa ir tiesīga piemērot šos pantus tikai tad, ja darījumu nevar iztulkot saskaņā ar Civillikuma 1504.–1505. pantu (sk. Senāta 2025. gada 29. janvāra sprieduma lietā Nr. SKC-32/2025, ECLI:LV:AT:2025:0129.C73398622.9.S, 10.3. punktu). 
Senāts konstatē, ka apelācijas instances tiesa nav veikusi iepriekšējā rindkopā norādītajām prasībām atbilstošu līguma Nr. 1 noteikumu iztulkošanu. Kaut arī konkrētā tiesiskā darījuma iztulkošana ir apelācijas instances tiesas kompetencē, Senāts uzskata par lietderīgu norādīt turpmāko.  
Noteikumi par uzraudzības perioda noteikšanu ir iekļauti līguma Nr. 1 nosacījumu daļā, kas ir uzskatāma par līguma Nr. 1 vispārīgajiem noteikumiem, kuru saturs atbilstoši līguma Nr. 1 5. punktam („Līgums sastāv no līguma individuālās daļas uz 2 (divām) lapaspusēm un atbalsta finansējuma saņemšanas nosacījumiem uz 13 (trīspadsmit) lapaspusēm.”) netika individuāli noteikts un kurus sagatavoja prasītāja. Lietā nav strīda, ka līguma Nr. 1 2. un 4. punkts, kas iekļauti līguma Nr. 1 individuālajā daļā, paredz atbalsta finansējuma piešķiršanu pēcapmaksas veidā. Ievērojot to, ka lietā nav strīda par finansējuma atbalsta finansējuma izmaksāšanu pēcapmaksas veidā, apelācijas instances tiesai ir jāpārbauda, kādi saskaņā ar līgumu Nr. 1 ir šā atbalsta finansējuma izmaksāšanas priekšnoteikumi un vai tie tika ievēroti, izmaksājot atbalsta finansējumu.  
Turklāt apelācijas instances tiesai, izskatot lietu no jauna un iztulkojot līguma Nr. 1 noteikumus, ir jāatbild uz šādiem jautājumiem. Pirmkārt, kā jau minēts, kāda kārtība un kādi priekšnoteikumi noteikti līgumā Nr. 1 atbalsta finansējuma piešķiršanai. Otrkārt, kādā termiņā atbalsta finansējums bija piešķirams un tika piešķirts. Treškārt, vai projekta uzraudzības perioda tecējums sākās ar brīdi, kad atbildētāja iesniedza prasītājai projekta noslēguma pārskatu, kad prasītāja to apstiprināja, kad atbildētājai radās subjektīva tiesība uz atbalsta finansējuma saņemšanu, kad prasītāja šo atbalsta finansējumu izmaksāja vai arī kādā citā brīdī. Visbeidzot, ja viena vai otra puse ir pieļāvusi nokavējumu vai nu attiecībā uz projekta Nr. 1 prasību izpildīšanu, vai noslēguma pārskata apstiprināšanu, vai atbalsta finansējuma izmaksāšanu, kādas tiesiskas sekas ir šāda nokavējuma konstatācijai attiecībā uz uzraudzības perioda tecējuma sākuma brīža noteikšanu – jo, bez šaubām, kā to pārsūdzētajā spriedumā pamatoti atzinusi apelācijas instances tiesa, uzraudzības periods nevar būt termiņā neierobežots, bet pašas prasītājas nokavējums saistību izpildē, ja tāds tika pieļauts, nevar būt par pamatu uzraudzības perioda pagarināšanai par ļaunu atbildētājai kā atbalsta finansējuma saņēmējai. 
Sniedzot atbildi uz šiem jautājumiem, apelācijas instances tiesai vienlaikus ir jāapsver, kāds ir uzraudzības perioda noteikšanas mērķis kopsakarā ar atbalsta finansējuma izmaksāšanu pēcapmaksas veidā. Turklāt, vērtējot uzraudzības jeb pēcuzraudzības perioda sākuma un beigu termiņu, apelācijas instances tiesai, ja Civillikuma 1504.–1505. panta noteikumi nebūs pietiekami pušu gribas noskaidrošanai, ir jāņem vērā arī Civillikuma 1584. pantā noteiktais, saskaņā ar kuru „šaubu gadījumā par katru termiņu pieņemams, ka tas noteikts drīzāk par labu saistītajam, nekā tiesīgajam”.

[9] Lietā nav strīda, ka Latvijas Republikas Finanšu ministrija ir vadošā iestāde (Eiropas Savienības struktūrfondu un Kohēzijas fonda vadības likuma 9. panta trešā daļa), kuras kompetencē saskaņā ar MK noteikumu Nr. 740 6. punktu ietilpst izstrādāt vadlīnijas par finanšu korekciju piemērošanu. Vienlaikus apelācijas instances tiesa ir atteikusies piemērot Latvijas Republikas Finanšu ministrijas izstrādātās vadlīnijas par finanšu korekcijas piemērošanu, kas citstarp nosaka finanšu korekcijas apmēra noteikšanas kārtību, pamatojot to ar apsvērumu, ka vadlīnijas par finanšu korekcijas piemērošanu ir prasītājas iekšējais normatīvais akts, kas lietas izspriešanā nav piemērojams. 
[9.1] Atbilstoši Oficiālo publikāciju un tiesiskās informācijas likuma 9. pantam par ārējiem normatīvajiem aktiem ir atzīstami: 1) Latvijas Republikas Satversme (pirmās daļas 1. punkts), kā arī citi konstitucionālie likumi, 2) likumi (pirmās daļas 2. punkts), 3) Ministru kabineta noteikumi (pirmās daļas 3. punkts), 4) pašvaldību saistošie noteikumi (pirmās daļas 4. punkts), 5) ārējie normatīvie akti, kurus savas autonomās kompetences jautājumos izdevusi atvasināta publisko tiesību juridiskā persona (otrā daļa), 5) starptautisko un Eiropas Savienības tiesību normas (trešā daļa). 
Ievērojot sniegto uzskaitījumu, Senāts piekrīt apelācijas instances tiesas secinājumam, ka Latvijas Republikas Finanšu ministrijas izstrādātās un izdotās vadlīnijas par finanšu korekcijas piemērošanu nav ārējs normatīvais akts.
[9.2] Valsts pārvaldes iekārtas likuma 72. panta pirmā daļa noteic, ka Ministru kabinets, Ministru kabineta loceklis, atvasinātas publiskas personas orgāns vai iestādes vadītājs izdod iekšējos normatīvos aktus: 1) uz normatīvā akta pamata; 2) pats pēc savas iniciatīvas savas kompetences jautājumos. 
Lietā nav strīda, ka vadlīnijas par finanšu korekcijas piemērošanu ir izdotas uz MK noteikumu Nr. 740 6. punkta pamata. Tādējādi tās ir uzskatāmas par iekšējo normatīvo aktu, kas saskaņā ar Administratīvā procesa likuma 16. panta pirmās daļas otro teikumu privātpersonām nav saistošs. Vienlaikus minētais neizslēdz līdzēju tiesības privātautonomijas principa ietvaros vienoties par iekšējā normatīvā akta kā līguma noteikumu sastāvdaļu piemērošanu savstarpējās tiesiskajās attiecībās.
Tomēr, neskatoties uz to, ka iekšējie normatīvie akti attiecas tikai uz institucionāli padotajām personām, tā kā šie akti iedibina iestādes vienveidīgu rīcību līdzīgos gadījumos, tad netieši caur vispārējo vienlīdzības principu iekšējais normatīvais akts rada tiesības (bet ne pienākumus) trešajām personām, kas nav padotas attiecīgajai iestādei, prasīt, lai iestāde ievērotu savu praksi, attiecīgi piemērojot iekšējo normatīvo aktu (sk. Rezevska D. 16. panta komentārs. Grām.: Administratīvā procesa likuma komentāri. A un B daļa. Sagatavojis autoru kolektīvs. Dr. iur. J. Briedes zinātniskajā redakcijā. Rīga: Tiesu namu aģentūra, 2013, 262. lpp. ar atsauci uz Senāta 2004. gada 7. septembra sprieduma lietā Nr. SKA-110/2004 12. punktu), ja vien tas nav pretrunā ar ārējo normatīvo aktu (Valsts pārvaldes iekārtas likuma 78. panta trešā daļa). 
Līdz ar to apelācijas instances tiesai, izskatot lietu atkārtoti, līgumu Nr. 1 un Nr. 2 iztulkošanas ceļā ir jānoskaidro, vai puses līgumā Nr. 1 un Nr. 2 ir pielīgušas piemērot vadlīnijas par finanšu korekcijas piemērošanu un, ja ir pielīgušas, atbilstoši līguma Nr. 1 un Nr. 2 noteikumiem jānoskaidro, kāda vadlīniju par finanšu korekcijas piemērošanu redakcija ir piemērojama. Savukārt, ja puses nav vienojušās par vadlīniju piemērošanu, apelācijas instances tiesai, izvērtējot atbildētājas norādīto, ir jāpārbauda, vai vadlīnijās nav paredzēti tādi zaudējumu atlīdzināšanas noteikumi, kas atbildētājai ir labvēlīgāki, salīdzinot ar prasītājas norādītajiem – ja vien tie nav pretrunā ar imperatīvajām tiesību normām. 
Par imperatīvajām tiesību normām šīs lietas ietvaros ir uzskatāmi arī Regulas Nr. 1083/2006 98. panta noteikumi, kas regulē dalībvalsts finanšu korekcijas veikšanas pienākumu. Eiropas Savienības Tiesa ir atzinusi, ka atbilstoši Regulas Nr. 1083/2006 98. panta 2. punktam dalībvalsts veiktās finanšu korekcijas var izpausties kā visa vai daļēja valsts ieguldījuma darbības programmā atcelšana, ņemot vērā neatbilstību būtību un nopietnību, kā arī fondam nodarītos finansiālos zaudējumus. Nosakot finanšu korekcijas apmēru, ir jāņem vērā samērīguma princips (sk. Eiropas Savienības Tiesas 2023. gada 8. jūnija sprieduma lietā „ANAS”, C-545/21, ECLI:EU:C:2023:451, 42.–43. punktu). 
Vienlaikus Eiropas Savienības Tiesa ir atzinusi, ka, lai konkretizētu Regulas Nr. 1083/2006 98. panta 2. punktā minētos kritērijus, kas ir piemērojami dalībvalstu veiktajām finanšu korekcijām, var ņemt vērā Eiropas Komisijas pamatnostādnes (to attiecīgajā redakcijā), kurās ir definēta to finanšu korekcijas likmju skala, kas ir piemērojamas atbilstoši Regulas Nr. 1083/2006 99. pantam, kurš attiecas uz kritērijiem, kas ir piemērojami Eiropas Komisijas veiktajām finanšu korekcijām (sk. Eiropas Savienības Tiesas 2023. gada 8. jūnija sprieduma lietā „ANAS”, C-545/21, ECLI:EU:C:2023:451, 45. punktu). 
[9.3] Senāts vērš apelācijas instances tiesas uzmanību uz to, ka iekšējam normatīvajam aktam nav vispārsaistoša spēka, tāpēc tas atbilstoši Civilprocesa likuma 110. pantam ir uzskatāms par rakstveida pierādījumu, kurā iekļautās informācijas (noteikumu) izmantošana ir pieļaujama tikai tad, ja attiecīgais iekšējais normatīvais akts Civilprocesa likumā noteiktajā kārtībā ir iesniegts un pievienots lietas materiāliem, jo pusēm, kuras uz attiecīgo iekšējo normatīvo aktu atsaucas, tostarp, pamatojot piemērojamās finanšu korekcijas apmēru, tas ir jāpamato un jāpierāda. 

[10] Senāts nepiekrīt kasācijas sūdzības iesniedzējas viedoklim, ka apelācijas instances tiesa ir ierobežojusi prasītājas Civilprocesa likuma 74. panta otrās daļas 7. punktā nostiprinātās tiesības dot tiesai mutvārdu paskaidrojumus.
No Rīgas apgabaltiesas 2023. gada 28. marta tiesas sēdes skaņu ieraksta izriet, ka prasītājas pilnvarotajai pārstāvei tika dots vārds paskaidrojumu sniegšanai. Prasītājai netika arī liegtas tiesības piedalīties tiesas debatēs, ko prasītājas pilnvarotā pārstāve atšķirībā no atbildētājas pilnvarotās pārstāves atbilstoši dispozitivitātes principam izvēlējās neizmantot. 
Tiesas sēdes priekšsēdētāja noskaidroja, vai lietas dalībnieki uztur iepriekš sniegtos rakstveida paskaidrojumus, un lūdza tos neatkārtot, bet papildināt, kur tas ir nepieciešams. Šāda viņas rīcība ir uzskatāma nevis par Civilprocesa likuma 74. panta otrās daļas 7. punkta pārkāpumu, bet gan par likuma „Par tiesu varu” 28. pantā nostiprinātā procesuālās ekonomijas principa īstenošanu civilprocesā, it sevišķi situācijā, kad tiesas norāde bija vispārīga un tieši prasītājas pilnvarotās pārstāves ziņā bija izvēlēties un atreferēt tos apstākļus un argumentus, kas viņas ieskatā bija vissvarīgākie, ko prasītājas pilnvarotā pārstāve, kā tas izriet no tiesas sēdes skaņu ieraksta, arī īstenoja. 
Turklāt kasācijas sūdzības arguments par Civilprocesa likuma 74. panta otrās daļas 7. punkta pārkāpumu ir jo sevišķi nepamatots situācijā, kad prasītājas pilnvarotā pārstāve tiesas sēdē nesniedza atbildes uz tādiem tiesas precizējošiem jautājumiem, kas ir pašas prasītājas, Latvijas Investīciju un attīstības aģentūras, kompetencē. 

[11] Senāta ieskatā, šā sprieduma 7.–9. punktā izklāstīto argumentu kopums ļauj secināt, ka konstatētie trūkumi materiālo tiesību normu iztulkošanā un piemērošanā un procesuālie pārkāpumi lietai nozīmīgo apstākļu noskaidrošanā un spriedumā izdarīto secinājumu pamatošanā vērtējami kā tādi, kas varēja novest pie lietas nepareizas izspriešanas, kas savukārt ir pamats sprieduma atcelšanai.
Ņemot vērā, ka prasījums par nokavējuma procentu piedziņu ir pakārtots prasījumam par neatbilstoši veikto izdevumu (atbalsta finansējuma) piedziņu, apelācijas instances tiesas spriedums ir atceļams arī daļā par nokavējuma procentu piedziņu.
 
[12] Tiesāšanās izdevumu atlīdzināšana ir atkarīga no prasījumu izspriešanas rezultāta. Ievērojot, ka spriedums tiek pilnīgi atcelts par materiāltiesisko prasījumu, tas atceļams arī daļā par visu tiesāšanās izdevumu piedziņu, un arī šis jautājums nododams jaunai izskatīšanai apelācijas instances tiesā.  

Rezolutīvā daļa

Ņemot vērā minēto un pamatojoties uz Civilprocesa likuma 474. panta 2. punktu, Senāts

nosprieda

atcelt Rīgas apgabaltiesas 2023. gada 28. aprīļa spriedumu un nodot lietu jaunai izskatīšanai Rīgas apgabaltiesā.  

